19 हजार फीट पर गाइड की मौत, सेना से मांगी मदद
उत्तराखंड के उत्तरकाशी कालिंदी ट्रैक पर ट्रेकिंग के लिए गए 14 ट्रैकर्स फंस गए हैं। इस ट्रैकिंग दल को ले जा रहे गाइड की मौत हो गई है। ट्रैकिंग एजेंसी ने सेना की मदद मांगी है। Guide dies at 19,000 feet, seeks help from army
उत्तराखंड के उत्तरकाशी-कालिंदी ट्रैक पर ट्रैकिंग के लिए गए 14 ट्रैकर्स 19 हजार फीट की ऊंचाई पर फंस गए हैं। इस ट्रैकिंग दल को ले जा रहे गाइड की वहां मौत हो गई है। ट्रैकिंग एजेंसी ने जिला प्रशासन और आपदा प्रबंधन विभाग से फंसे हुए ट्रैकर्स को निकालने के लिए मदद मांगी है। सेना के हेलिकॉप्टर से इन्हें सुरक्षित रेस्क्यू करने की अपील की है। आपदा प्रबंधन विभाग ने इसकी जानकारी शासन को दे दी है।
एजेंसी की एक रेस्क्यू टीम सोमवार को दल की खोजबीन के लिए रवाना हो गई है। एक और दल मंगलवार सुबह रेस्क्यू के लिए रवाना हुआ।
मई के आखिरी हफ्ते में रवाना हुआ था दल
जिला आपदा प्रबंधन विभाग से मिली जानकारी के अनुसार मई के आखिरी हफ्ते में 14 मेंबर्स का दल गंगोत्री से कालिंदी ट्रैक के लिए रवाना हुआ था। इस ट्रैक के बेस कैंप में पहुंचते ही ज्यादा बर्फबारी होने के कारण दल वहां फंस गया था। गंगोत्री पर्वत श्रेणी से यह ट्रैक बद्रीनाथ धाम निकलता है। बर्फबारी के कारण वहां कंडीशंस बहुत खराब हो जाती हैं।
ट्रैकिंग एजेंसी ने जिलाधिकारी को दल में शामिल एक गाइड की मौत होने की सूचना दी है। वहीं, अन्य लोग भी अभी वापस नहीं लौटे हैं। ट्रैकिंग एजेंसी ने ट्रैकर्स को सुरक्षित रेस्क्यू करने के लिए हेलिकॉप्टर सेवा की मांग की है।
प्राइवेट हेलिकॉप्टर 19 हजार फीट तक नहीं जा सकते 
जिला आपदा प्रबंधन के अनुसार 19 हजार फीट की ऊंचाई पर प्राइवेट हेलिकॉप्टर नहीं जा सकते हैं। इसके लिए सेना के हेलिकॉप्टर की जरूरत होती है। इसके लिए शासन को सूचना दे दी गई है। जिला आपदा प्रबंधन के अनुसार रविवार देर शाम एक गाइड की मौत और ट्रैकर्स के फंसे होने की सूचना प्रशासन को मिली है।
गंगोत्री नेशनल पार्क के उपनिदेशक आरएन पांडेय ने कालिंदी ट्रैक पर एक गाइड की मौत होने की सूचना की पुष्टि की है। वहीं, सोमवार को ट्रैकिंग एजेंसी की चार सदस्यीय टीम रेस्क्यू के लिए रवाना हो गई।